ב-1963 עבר עם משפחתו ליוון, ב-1966 החל ללמד בקולג' לסטודנטים דוברי אנגלית באתונה, וב-1967 תרגם לאנגלית את ספר הסאטירות של יובנאליס. בהמשך חייו תרגם גם את כתביהם של אובידיוס, אפולוניוס מרודוס, הומרוס וקאטולוס ואף את שירי המשורר היווני המודרני יאניס ריטסוס. הוא החל לפרסם ספרי מחקר על יוון העתיקה, וב-1971 הוזמן ללמד באוניברסיטת טקסס באוסטין. ב-1982 הפך לפרופסור, וב-1997 לפרופסור אמריטוס. ב-1990 פרסם את הספר "מאלכסנדר לאקטיום" (Alexander to Actium) המגולל את ההיסטוריה של העולם ההלניסטי מאלכסנדר הגדול ועד קרב אקטיום שהביא לסיום שליטת בית תלמי במצרים. כיום הוא פרופסור נלווה באוניברסיטת איווה, ופרופסור אורח באוניברסיטת פרינסטון ואוניברסיטת מזרח קרוליינה.